CELEX: 32021D0542
Language: lv
Date: 2021-03-26 00:00:00
Title: Padomes Lēmums (KĀDP) 2021/542 (2021. gada 26. marts), ar ko groza Lēmumu (KĀDP) 2020/472 par Eiropas Savienības militāro operāciju Vidusjūras reģionā (EUNAVFOR MED IRINI)

29.3.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 108/57
               
            
         PADOMES LĒMUMS (KĀDP) 2021/542
         (2021. gada 26. marts),
         ar ko groza Lēmumu (KĀDP) 2020/472 par Eiropas Savienības militāro operāciju Vidusjūras reģionā (EUNAVFOR MED IRINI)
         EIROPAS SAVIENĪBAS PADOME,
         ņemot vērā Līgumu par Eiropas Savienību un jo īpaši tā 42. panta 4. punktu un 43. panta 2. punktu,
         ņemot vērā Savienības Augstā pārstāvja ārlietās un drošības politikas jautājumos priekšlikumu,
         tā kā:
         
                     (1)
                  
                  
                     Padome 2020. gada 31. martā pieņēma Lēmumu (KĀDP) 2020/472 (1), ar kuru tika izveidota Eiropas Savienības militārā operācija Vidusjūras reģionā (EUNAVFOR MED IRINI).
                  
               
                     (2)
                  
                  
                     Politikas un drošības komiteja, pamatojoties uz operācijas stratēģisko pārskatu, vienojās, ka EUNAVFOR MED IRINI būtu jāpagarina līdz 2023. gada 31. martam.
                  
               
                     (3)
                  
                  
                     Būtu precīzāk jānorāda kārtība, kādā iznīcināmi ieroči un saistītie materiāli, kas konfiscēti, īstenojot ANO ieroču embargo attiecībā uz Lībiju, ieskaitot konfiscēto priekšmetu uzglabāšanu, neitralizēšanu vai nodošanu dalībvalstij vai trešai valstij saskaņā ar Apvienoto Nāciju Organizācijas Drošības padomes Rezolūciju 2292 (2016).
                  
               
                     (4)
                  
                  
                     Saskaņā ar 5. pantu Protokolā Nr. 22 par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalās ar aizsardzību saistītu Savienības lēmumu un rīcību izstrādē un īstenošanā. Tādēļ Dānija nepiedalās šā lēmuma pieņemšanā, un Dānijai tas nav saistošs un nav jāpiemēro, un tā nepiedalās šīs operācijas finansēšanā,
                  
               IR PIEŅĒMUSI ŠO LĒMUMU.
         
            1. pants
            Lēmumu (KĀDP) 2020/472 groza šādi:
            
                        1)
                     
                     
                        lēmuma 2. panta 5. punktu aizstāj ar šādu:
                        
                           “5.   Ja ir spēkā ārkārtējas operatīvās prasības un pēc dalībvalsts uzaicinājuma, EUNAVFOR MED IRINI var novirzīt kuģus uz minētās dalībvalsts ostām un iznīcināt ieročus un saistītus materiālus, kas konfiscēti saskaņā ar 3. punktu, tostarp tos uzglabājot, neitralizējot vai nododot dalībvalstij vai trešai pusei. Ostas, uz kurām var novirzīt kuģus, nosaka operācijas plānā.
                           Eiropas Miera mehānisma komiteja pēc ES operācijas komandiera priekšlikuma lemj par konfiscēto ieroču un saistīto materiālu galamērķi, tostarp par to uzglabāšanu, neitralizēšanu vai nodošanu Savienības iekšienē. Tomēr par konfiscēto priekšmetu nodošanu ārpus Savienības saskaņā ar ANO DPR 2292 (2016) pēc ES operācijas komandiera priekšlikuma lemj Politikas un drošības komiteja (PDK), ja vien kāda dalībvalsts neprasa jautājumu nodot Padomei. Šādā konfiscēto priekšmetu nodošanā ārpus Savienības ievēro principus, kas noteikti Padomes Kopējā nostājā 2008/944/KĀDP (*1), un izpilda ieroču eksporta kontrolei piemērojamos valstu noteikumus un procedūras; tajā ievēro jebkādus nosacījumus un garantijas, ko noteikusi attiecīgi PDK vai Padome, pienācīgi ņemot vērā procedūras, kas noteiktas Padomes Lēmumā (KĀDP) 2021/509 (*2), jo īpaši risku un garantiju metodoloģiju; un tā neietver nāvējoša spēka pielietošanai paredzētu militāru aprīkojumu vai platformas.
                           Dalībvalsts, kas palīdz EUNAVFOR MED IRINI konfiscēto ieroču un saistīto materiālu iznīcināšanā, saskaņā ar saviem tiesību aktiem un procedūrām apņemas cik ātri vien iespējams pabeigt procedūras, kas nepieciešamas, lai nodrošinātu konfiscēto priekšmetu iznīcināšanu. EUNAVFOR MED IRINI izsniedz attiecīgajai dalībvalstij iznīcināšanas sertifikātu.
                           Eiropas Miera mehānisms sedz izmaksas par to ieroču un saistīto materiālu uzglabāšanu un iznīcināšanu, ko EUNAVFOR MED IRINI konfiscējusi savā operāciju zonā, tostarp izmaksas, kas attiecas uz nepieciešamajiem ostas pakalpojumiem. Eiropas Miera mehānisms sedz arī izmaksas par jebkādām finanšu saistībām, kuras izriet no kuģa novirzīšanas vai no turpmākām darbībām, kas saistītas ar konfiscēto priekšmetu transportēšanu, uzglabāšanu un iznīcināšanu, izņemot rupjas neuzmanības vai apzinātas nolaidības gadījumā no dalībvalsts, kura sniedz palīdzību iznīcināšanā, vai jebkura tās aģenta puses. Visus dalībvalsts saņemtos rēķinus par konfiscēto ieroču un saistīto materiālu iznīcināšanu nodod Eiropas Miera mehānismam, pienācīgi ņemot vērā minētās dalībvalsts attiecīgās administratīvās vai tiesu procedūras.
                           
                              EUNAVFOR MED IRINI, ko pārstāv ES operācijas komandieris, var noslēgt administratīvu vienošanos par šā punkta īstenošanu ar tās dalībvalsts attiecīgajām iestādēm, kas palīdz kuģa novirzīšanā vai konfiscēto ieroču un saistīto materiālu iznīcināšanā.
                           Šo punktu piemēro notiekošajām konfiscēšanas un iznīcināšanas darbībām.
                        
                        
                           (*1)  Padomes Kopējā nostāja 2008/944/KĀDP (2008. gada 8. decembris), ar ko izveido kopīgus noteikumus, kas reglamentē militāru tehnoloģiju un ekipējuma eksporta kontroli (OV L 335, 13.12.2008., 99. lpp.)."
                        
                        
                           (*2)  Padomes Lēmums (KĀDP) 2021/509 (2021. gada 22. marts), ar ko izveido Eiropas Miera mehānismu un atceļ Lēmumu (KĀDP) 2015/528 (OV L 102, 24.3.2021., 14. lpp.).”;"
                        
                     
                  
                        2)
                     
                     
                        lēmuma 13. pantā pievieno šādu punktu:
                        
                           “3.   Finanšu atsauces summa EUNAVFOR MED IRINI kopējām izmaksām laikposmā no 2021. gada 1. aprīļa līdz 2023. gada 31. martam ir 16 900 000 EUR. Lēmuma (KĀDP) 2021/509 46. panta 2. punktā minētā finanšu atsauces summas procentuālā daļa ir 10 % attiecībā uz saistībām un 10 % attiecībā uz maksājumiem.”;
                        
                     
                  
                        3)
                     
                     
                        lēmuma 15. panta 2. punktu aizstāj ar šādu:
                        
                           “2.   EUNAVFOR MED IRINI beidz īstenot 2023. gada 31. martā.”
                        
                     
                  
         
            2. pants
            Šis lēmums stājas spēkā tā pieņemšanas dienā.
         
         
            Briselē, 2021. gada 26. martā
            
               
                  Padomes vārdā –
               
               
                  priekšsēdētāja
               
               A. P. ZACARIAS
            
         
         
            (1)  Padomes Lēmums (KĀDP) 2020/472 (2020. gada 31. marts) par Eiropas Savienības militāro operāciju Vidusjūras reģionā (EUNAVFOR MED IRINI) (OV L 101, 1.4.2020., 4. lpp.).